སྤྱི་ལོ་དུས་རབས་བདུན་པ་ནས་བཟུང་སློབ་དཔོན་ཐོན་མིས་གཙོ་བྱས་ལོ་ཙཱ་ཆེན་མོ་རྣམས་ཀྱིས་སྤྱན་རས་གཟིགས་ཀྱི་མདོ་ཉེར་གཅིག་སོགས་ཆོས་གཞུང་མང་པོ་ཞིག་བསྒྱུར་ཞིང་།ནང་པའི་ཆོས་ལུགས་བོད་དུ་སྤེལ་བས་བོད་ཀྱི་རྒྱལ་པོ་དང་སློབ་དཔོན།དགེ་བཤེས་རྣམས་ཀྱིས་བོད་འབངས་རྣམས་སངས་རྒྱས་ཆོས་ལ་སྐུལ་བའི་བསླབ་བྱ་དང་ཞལ་གདམས།གཞེན་སྐུལ།འདོམས་པ།དྲན་སྐུལ་སོགས་གསུངས་གནང་མཛད་འདུག་པ་རྩོམ་རིག་གི་ལུས་ཀྱི་ཆ་ནས་བསླབ་བྱའི་རྩོམ་ལུས་སུ་གཏོགས་ཤིང་།དེ་ལྟ་བུའི་བསླབ་བྱའི་རྩོམ་ལུས་ལ་གོ་དོན་གཉིས་ཡོད་དེ།སྤྱིར་བཏང་དུ་བསླབ་བྱ་ཞེས་པ་ནི་བསླབ་པར་བྱ་བའམ་ཤེས་པར་བྱ་བའི་གནས་ལ་འཇུག་མོད།འོན་ཀྱང་སྐབས་འདིར་བཤད་པའི་བསླབ་བྱ་ཞེས་པ་ནི་སློབ་གསོའམ་ཁ་ཏའི་དོན་ཡིན་ལ།དེ་ཡང་དམ་པའི་ལྷ་ཆོས་སྐོར་གྱི་བླང་དོར་བྱེད་ཚུལ་གཙོ་བོར་བརྗོད་ཅིང་།ཞར་དུ་འཇིག་རྟེན་མི་ཆོས་ལ་ཕན་པའི་བསླབ་བྱ་གཙོ་བོ་སྲིད་དང་ཁྱིམ་སྐྱོང་གི་གནས་ལུགས་གདམས་པ་བཅས་གཉིས་སུ་སྣང་བ་དང་།རྗོད་བྱེད་ཚིག་གི་ཐད་བཙན་པོའི་སྐབས་ཀྱི་བསླབ་བྱ་ཚིགས་བཅད་ཁོ་ནར་བརྟེན་པ་མ་ཡིན་པར་ལྷུག་པ་དང་སྤེལ་མ་གང་རུང་གི་ལམ་ནས་དྲངས་ཡོད་པས་དུས་རབས་བཅུ་པའི་རྗེས་ཀྱི་བསླབ་བྱའི་རྩོམ་ལུས་དང་ཁྱད་པར་ཅུང་ཆེ་བར་སྣང་སྟེ།དཔེར་ན།སྲོང་བཙན་སྒམ་པོའི་བསླབ་བྱ་བོད་ཁམས་སྤྱི་ལ་གདམས་པདངསྒྱུ་མའི་དཔེ་བརྒྱད་ཀྱི་ཞལ་གདམསབཅས་ནི་རྗོད་པ་ལྷུག་པའི་རྣམ་པ་རྐྱང་རྐྱང་ལ་བརྟེན་ནས་གསུངས་ཡོད་པ་དང་།དེ་ལས་ལྡོག་སྟེ་སློབ་དཔོན་པདྨའི་བསླབ་བྱ་བོད་ཀྱི་རྒྱལ་པོ་རྣམས་ལ་གནང་བའི་ཞལ་ཆེམས།རྒྱལ་པོ་ཁྲི་སྲོང་ལྡེ་བཙན་གྱི་བསླབ་བྱ་བཀའ་ཡི་ནན་ཐག་ཇི་ལྟར་གདམས་ཚུལབཅས་ནི་བཅད་ལྷུག་སྤེལ་མའི་ལམ་དུ་སོང་ཡོད་ཅིང་།གདམས་པ་དངོས་ལ་འཇུག་ཚེ་ཚིགས་སུ་བཅད་པའི་ལམ་ནས་སོང་ཡོད་ཅིང་ཚིགས་བཅད་གཅིག་གི་རྐང་པའི་མང་ཉུང་ནང་དོན་གྱི་དགོས་དབང་ལྟར་བཅད་པ་མང་ཤོས་དང་།རྐང་པ་གཅིག་གི་ནང་དུ་ཚེགས་བར་དོ་མཉམ་པར་བྱེད་པ་ཡིན་ཏེ།དཔེར་ན།སློབ་དཔོན་པདྨའི་བོད་ཀྱི་རྒྱལ་པོ་རྣམས་ལ་གནང་བའི་ཞལ་ཆེམསལས།བཙུན་མོ་རྣམས་དང་བུད་མེད་གཞན་དག་ལ༔འདོད་ཆགས་ཕྱིར་ན་ཐུགས་ལ་བཏགས་དྲགས་ན༔ང་ཁྱོད་འདྲེས་ཤིང་བཟང་ངན་མེད་པར་འགྲོ༔ཡིད་ཆེས་མེད་པའི་མི་ལ་བློ་མ་གཏོད༔ལེགས་པར་མི་འོང་རང་སྲོག་འགུམས་ཉེན་ཡོད༔ཅེས་རྐང་པ་ལྔ་ཚིགས་བཅད་གཅིག་ཏུ་བྱས་པ་དང་།གཙུག་ལག་ཁང་དང་ལྷ་ཁང་མཆོད་རྟེན་རྣམས༔བསོད་ནམས་ཆེ་སྟེ་ཐ་མ་སྡིག་པའི་རྒྱུ༔དེ་བས་སྔར་ཡོད་རྣམས་ལ་བཀུར་སྟི་མཛོད༔ཐེག་པའི་ཆོས་ལ་འཇུག་ལུགས་རེ་རེ་སྟེ༔ཀུན་གྱི་སྒོ་ནས་འབྲས་བུ་ཐོབ་མོད་ཀྱང༔གསང་སྔགས་རྡོ་རྗེ་ཐེག་པ་དང་དུ་ལོངས༔ཞེས་ཚིག་རྐང་གསུམ་གྱི་ནང་དུ་དོན་ཆུང་ངུ་ཞིག་རྫོགས་པར་སྟོན་པ་དང་།གཞན་ད་དུང་ཚིག་རྐང་གཉིས་དང་ཡང་ན་བཅུ་ཡན་གྱི་ནང་དུ་དོན་ཆུང་ངུ་ཞིག་སྟོན་པ་ཅན་དུ་མར་སྣང་མོད།ཡི་གེར་འཇིགས་ནས་མ་དྲངས་སོ།།དེས་ན་བཙན་པོའི་སྐབས་ཀྱི་བསླབ་བྱ་གཙོ་བོ་ནང་དོན་བརྗོད་ཚུལ་ཐད་མགོ་ནས་མཇུག་བར་དུ་འདི་བྱོས་དང་དེ་སྤོངས་ཞེས་ཁ་ཏའི་ཚུལ་དུ་བྱས་ཡོད་པ་ལས་མ་གཏོགས།ཚིག་རྐང་དང་ཚེག་བར་ཐད་གཏན་ཆགས་གཟབ་ནན་གྱི་རྩོམ་རྒྱ་ཞིག་ཆགས་མེད་པ་དེའང་སྐབས་དེའི་བསླབ་བྱའི་ཁྱད་ཆོས་ཤིག་ཏུ་བརྩིས་ཆོག་ཀྱང་སྲིད།